JKW-KABAB-18-TSHA-030-wylie
@#/__/'jam pa'i dbyangs dngos chos rgyal tshangs pa lha'i me tog gi byin rlabs dbang gi cho ga bdud rtsi'i sprin chen zhes bya ba bzhugs so/ @#/__/na maHshrI many+dzu badz+rA ya/__gang zhig bdud rtsi'i gtor blugs kyis/__/sgrib pa'i dri ma bsal ba dang*/__/yang dag ye shes mchog thob phyir/__/byin rlabs dbang gi rim pa ni/__/mtshan nyid ldan pa'i slob dpon kyis/__/bkra shis yid mthun dben pa'i sar/__/dkyil 'khor gzhal yas mtshan rdzogs dbus/__/bum pa bdud rtsi sin+d+hU ra'i/__/maN+Dal chos kyi 'byung gnas can/__/sku gsung thugs kyi rten du bsham/__/phyi nang gsang mchod tshogs par dgram/__/bdag mdun dbyer med bskyed bzlas dang*/__/rig pa'i me tog dor bas 'jug__/de nas dad ldan dam tshig mchog__/srung bar nus pa'i slob ma rnams/__/khrus byas bgegs phral srung 'khor bsgom/__/maN+Dal dang bcas gsol ba gdab/__e ma sangs rgyas thams cad kyi/__/mkhyen rab ye shes gcig bsdus pa/__/bla ma 'jam dpal dpa' bo yis/__/byin gyis brlab par mdzad du gsol/__/gdong g.yogs me tog phreng ba gtad/__/skyabs sems yan lag bdun pa dang*/__/sdom pas rgyud sbyangs nang du gzhug__/ye shes dbab brtan me tog dor/__/gdong g.yogs phye zhing dkyil 'khor bstan/__/de nas dngos gzhi bum dbang la/__/sbyor dngos rjes las dang po ni/__/gsol gdab slob dpon smin mtshams nas/__/oM yig dkar po grangs med spros/__/slob ma'i smin mtshams oM la bstim/__/bum dbang bskur ba'i snod rung bsam/__/gnyis pa dbang lha spyan drangs mchod/__/gsol gdab bum pa spyi bor bzhag__/oM/__sangs rgyas kun gyi ye shes sku/__/'jam dpal gzhon nu khri srong rje/__/mdun gyi nam mkhar mngon gshegs te/__/me tog char 'bebs rol mo 'khrol/__/shis brjod rdo rje'i glu len bzhin/__/rnam par rgyal ba'i bdud rtsi'i chus/__/deng 'dir khyod la dbang bskur bas/__/nyon mongs shes bya snyoms 'jug gi__/sgrib pa'i dri ma kun bsal nas/__/phung po khams dang skye mched tshogs/__/gdan gsum lha skur dag par shog__/ka la sha a b+hi Shiny+tsa oM/__zhes pas dbang bskur bdud rtsi'i chus/__/lus gang dri ma kun dag ste/__/zab gsal dbyer med lha yi sku/__/chu zla 'ja' tshon lta bur bsam/__/dbang lha bstim zhing brtan par bya/__/gsum pa snying gar ye shes sems/__/de yi thugs kar shes rab kyi/__/'khor lo rtsibs drug lte ba ru/__/ral gri chang zung d+hIHsa mtshan pa/__/de nyid thig le dkar ser gyur/__/rtse gcig yid kyis mnyam bzhag nas/__/rten dang brten pa'i dkyil 'khor pa/__/nam mkha' gang ba spro zhing bsdu/__/bzlas pa'i lung sbyin don ngo sprad/__/'od gsal dbyings su mnyam par 'jog__/gnyis pa gsang ba'i dbang bskur slad/__/slob dpon mgrin pa'i AHdmar spros/__/slob ma'i mgrin par thim pa'i mod/__/'jam dpal ye shes sems dpa'i sku/__/snang stong chu zla lta bur gsal/__/bla ma yab yum snyoms 'jug gi__/bdud rtsi b+han+d+har bskyil cing sbyin/__AH__snang ba rang gsal many+dzu shrI/__/zab mo stong pa dbyangs can lhar/__/snyoms zhugs bde ba'i 'od dang sgras/__/sangs rgyas thams cad spyan drangs nas/__/zhal zhugs thugs kar 'od du zhu/__/nor bu'i lam nas pad+mar 'khyil/__/smra med bde ba'i byang chub sems/__/rdo rje'i dam tshig rmad po ches/__/deng 'dir khyod la dbang bskur bas/__/las rlung nyi khri chig stong kun/__/snying dbus mi shigs thig ler thim/__/gzhom du med pa'i nA da'i sgra/__/gsung gi rdo rjer rdzogs par shog__/b+ho d+hi tsit+ta ma hA su kha a b+hiny+tsa AH__oM AH hU~M gis myang ba las/__lus sems zag med bde bas tshim/__/khyad par gtum mo 'bar ba'i mes/__haM yig zhu ba'i bde chen gyis/__gnyis snang rtog pa bsal bar bsam/__/rdor bzlas kha sbyor mnyam par 'jog__/gsum pa shes rab dbang bskur slad/__/slob dpon thugs ka'i hU~M mthing spros/__/slob ma'i snying gar thim pa'i mod/__/phyag rgya zil gnon he ru ka__/be con thod khrag bsnams par gyur/__/de la rdo rje be tA li'i/__/ngo bo rigs kyi gzungs ma sbyin/__hU~M/__zab mo stong nyid rnam thar gsum/__/gsal ba sna tshogs gzugs su shar/__/dus gsum sangs rgyas thams cad kyi/__/thar pa bsten pa'i lha mo 'di/__/khyer cig 'jam dpal he ru ka__/khyer la rdo rje'i brtul zhugs kyis/__/srid pa dag byed dga' ba bzhis/__/ye shes bzhi po mtshon pa las/__/'khor 'das chos rnams thams cad kun/__/byang chub sems su ro gcig pa'i/__/dpe yi lhan skyes mngon gyur nas/__/thig le dbu mar smin par shog__/pra dz+nyA dz+nyA na a b+hi Shiny+tsa hU~M/__/sin+d+hU'i thig le snying gar dgod/__/'du shes gsum gyis rab sbyang bas/__/dga' bzhi'i rgyu 'bras mthar son pa'i/__/bcu drug phyed phyed lhan skyes che/__/bsam mi khyab pa'i ngang du 'jog__/bzhi pa tshig gi dbang bskur phyir/__/slob dpon thugs dbus a dkar las/__/a yig gnyis pa dpag med 'phros/__/slob ma'i snying nang char ltar babs/__/ye shes chen po'i byin thob bsam/__/ngo sprod rdo rje'i tshig 'di gdab/__a/__ltos shig rang gi sems la ltos/__/chos kun sems kyi rten 'brel te/__/sems nyid skye 'gag gnas gsum bral/__/zab mo stong pa nyid kyi ngang*/__/gsal cha 'gag med cir yang shar/__/shar tsam nyid nas dbyings su grol/__/zab gsal dbyer med phyag rgya che/__/blo 'das gnyug ma'i gnas lugs ltos/__/spro bsdu bsal bzhag bral bar zhog__/ma yengs 'dzin med lam du khyer/__/mnyam rjes khor yug chos sku'i klong*/__/don gyi lhan skyes mngon gyur shog__/d+harma d+hA tu a b+hi Shiny+tsa a a a/__/mi g.yo mi smra brjod bral ngang*/__/mnyam par bzhag mthar slob ma ni/__/a yig dkar por 'od du zhu/__/bla ma'i thugs kar dbyer med thim/___/thugs yid ro gcig 'dres par bsam/__a a a zhes nyams bskyang zhing*/__/phaT kyis rig rtsal gong du spar/__/rang bzo'i cho gas gzhan gyi rgyud/__/smin pa'i nges pa ma mchis mod/__/dad dang nges shes mchog ldan na/___/mi smin pa'i yang nges pa ci/__/de lta mod kyi brag ca yang*/__/skyes bu bzhin du zlo byed ltar/__/mos pas bskul ba'i rjes 'brangs te/__/re dogs med par lhug par smras/__/dge ba'i dngos po mchis srid na/__/zab gsal dbyer med dbang bzhi'i chus/__/'gro kun yid kyi sar smin nas/__/sku bzhi'i 'bras bu myur thob shog__/ces pa'ang mtsho skyes bla ma dgyes pa'i 'bangs mkhyen brtse'i dbang po'i blo gros kyi chu gter las byung ba'o//_//